ET Euroopa Liidu Teataja C 101/15

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti b kohase muutmistaotluse avaldamine

(2014/C 101/09)

Käesoleva dokumendi avaldamine annab õiguse esitada taotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1)

GARANTEERITUD TRADITSIOONILISE TOOTE (GTT) REGISTREERIMSITAOTLUS

Nõukogu määrus (EÜ) nr 509/2006

põllumajandustoodete ja toidu garanteeritud traditsiooniliste eritunnuste kohta (2)

„РОЛЕ ТРАПЕЗИЦА” („ROLE TRAPEZITSA”)

EÜ nr: BG-TSG-0007-01020 – 23.07.2012

1. Taotlejate rühma nimi ja aadress

Rühma või organisatsiooni nimi (vajaduse korral): Sdruzhenie Traditsionni surovo-susheni mesni produkti (Traditsiooniliste kuivatatud toorlihatoodete tootjate assotsiatsioon (STSSMP))

Aadress: bul. Shipchenski prohod bl. 240, vh. А, ap. 6., et. 3 1111 Sofia BULGAARIA Tel: +359 29712671 Faks: +359 29733069 E-post: office@amb-bg.com

2. Liikmesriik või kolmas riik

Bulgaaria

3. Spetsifikaat

3.1. Registreeritav(ad) nimetus(ed) (määruse (EÜ) nr 1216/2007 artikkel 2)

„Роле Трапезица” („Role Trapezitsa”)

3.2. Nimetus

☒ on iseenesest eripärane ☐ väljendab põllumajandustoote või toidu eripära

Nimetus „Role Trapezitsa” on tuletatud Bulgaaria riigi endises pealinnas Veliko Tõrnovos asuva, ajalooliselt olulise Trapezitsa künka nimest. Nimetus on üldkasutatav, kuigi geograafiline piirkond ei ole toote valmistamisprotsessi mõjutanud. Pika ajaloo ja hea mainega nimetus on iseenesest eripärane, sest seda kasutatakse ja tuntakse kõikjal Bulgaarias. Kogu riigis jätkub selle nimetusega toote tootmine ja selle hea maine püsib.

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel

☒ Registreerimine nimetuse registreerimisega ☐ Registreerimine ilma nimetuse registreerimiseta

3.4. Toote liik

Klass 1.2. Lihatooted (kuumtöödeldud, soolatud, suitsutatud jne)

3.5. Põllumajandustoote või toidu kirjeldus, mida tähistab punktis 3.1 esitatud nimetus (määruse (EÜ) nr 1216/2007 artikli 3 lõige 1)

Toode „Role Trapezitsa” on jahutatud või külmutatud seakaelakarbonaadist ning soola ja looduslike maitseainete segust (must või valge pipar ja küüslauk) valmistatud pressitud toorkuivatud lihatoode, mis on topitud veise umbsoolde või kollageenkesta ning seejärel pandud võrku ja sidumisnööriga kinni seotud. Pärast kesta eemaldamist sobib toode „Role Trapezitsa” otsetarbimiseks.

Füüsikalised omadused – kuju ja mõõtmed

Iga karbonaaditükk on vähemalt 3 cm paksusega silinderjas, lame, ja piklik.

Keemilised omadused

— veesisaldus: mitte üle 38,0 % kogumassist;

— keedusoolasisaldus: mitte üle 4,5 % kogumassist;

— nitritite jääksisaldus lõpptootes: mitte üle 50,0 mg/kg;

— pH: mitte alla 5,4.

Organoleptilised omadused

Välimus ja värvus: õhukese väärishallituskihiga kaetud puhas pealispind.

Lõikepind: sile ja puhas; liha on roosakaspunase ning pekitükikesed valgest kuni kahvatukreemja värvusega.

Konsistents: tihke ja elastne.

Maitse ja lõhn: eristatav, meeldiv, mõõdukalt soolane; küüslaugu ja musta pipra iseloomulik lõhn.

Toodet „Role Trapezitsa” võib turustada tervikuna, tükkidena või viilutatuna, vaakum- või gaaspakendisse pakendatult.

3.6. Põllumajandustoote või toidu tootmismeetodi kirjeldus, mida tähistab punktis 3.1 esitatud nimetus (määruse (EÜ) nr 1216/2007 artikli 3 lõige 2)

Koostis 100 kg koostisainete kohta

seakaelakarbonaad, jahutatud või külmutatud;

— maitseained: — looduslik must või valge pipar — 400 g, — küüslauk — 100 g;

— soolamissegu: 4,50 kg keedusoola; antioksüdandina 40 g askorbiinhapet (E300); säilitusainena 100 g kaaliumnitraati (E252) või 85 g naatriumnitraati (E251); 500 g rafineeritud kristallsuhkrut;

— veise umbsool, kollageenkest, võrk, toiduainete puhul kasutada lubatud sidumisnöör.

Tootmismeetod

Toodet „Role Trapezitsa” valmistatakse jahutatud või külmutatud seakaelakarbonaadist, mille pH on 5,6–6,2. Karbonaaditükid laotatakse laiali ning asetakse soolamiseks puhtasse mahutisse. Soolamissegu koostisosade paremaks jaotumiseks segatakse esmalt omavahel nitritid ja sool ning seejärel lisatakse ülejäänud koostisained. Liha soolatakse käsitsi või mehhaaniliselt. Temperatuuriga 0–4 °C hoidlas laotakse soolatud kaelakarbonaadid laagerdumiseks tihedalt plast- või roostevabast terasest mahutitesse. Nelja-viie päeva pärast vahetatakse tükkide kohad (ülemised tükid vahetatakse alumiste vastu) ning jäetakse veel 10–12 päevaks samadel tingimustel laagerduma, kuni kõik tükid on täielikult ja ühtlaselt sooldunud. Pärast soolamisetappi topitakse liha veise umbsoolest tehtud või kollageenkesta. Iga karbonaaditükk seotakse spiraalselt sidumisnööriga või topitakse tihedalt võrku ning riputatakse roostevabast terasest vorstikärudele asetatud puit- ja/või metallvarbadele. Karbonaaditükid ei tohi omavahel kokku puutuda. Lihatükid jäetakse vorstikärudele nõrguma kuni 24 tunniks temperatuuri juures, mis ei ületa 12 °С. Pärast nõrgumist jäävad karbonaaditükid vorstikärudele, mis viiakse loomuliku õhuvahetusega või kliimaseadmega kuivatuskambritesse, milles saab reguleerida temperatuuri ja niiskust. Kuivatamise jooksul hoitakse õhutemperatuuri 12–17 °С ja suhtelist niiskust 70–85 %. Kolme kuni viie päeva pärast pressitakse toodet „Role Trapezitsa” 12–24 tunni jooksul. Esimest korda pressitakse toote „Role Trapezitsa” tükke siis, kui need on veidi kuivanud ning välispinnal on tunda koorikut. Enne pressimist sorditakse tükid paksuse järgi. Tavaliselt pressitakse kaks kuni kolm korda. Kuivatamisprotsessi jätkatakse seni, kuni on saavutatud tihke elastne konsistents.

3.7. Põllumajandustoote või toidu eripära (määruse (EÜ) nr 1216/2007 artikli 3 lõige 3)

Toote „Role Trapezitsa” eripära on tingitud toote järgmistest iseloomulikest tunnustest:

— pehmus ja mahlakus — toode „Role Trapezitsa” on tehtud kvaliteetsest marmorjast lihast. Koostisainete kasutamine ja traditsioonilisele tootmismeetodile vastavusega (eelkõige kuivatamise ja pressimisega) tagatakse lõpptoote mahlakus ja pehmus;

— maitse ja lõhn — toote „Role Trapezitsa” iseloomulik maitse ja lõhn on samuti tingitud hoolikalt valitud ja kaalutud maitseainetest, eelkõige küüslaugust, ning seakaelakarbonaadi lihast. Toote iseloomulik lõhn ja maitse sõltub ka üsna pikast kesta sees kuivamise ajast;

— kuju — toode on pressimise tagajärjel tekkinud tunnusliku lameda kujuga. Toote „Role Trapezitsa” üks eripära on veel see, et lihatükk on topitud veise umbsoolest või kollageenkilest tehtud kesta, mis on võrku seotud. Seepärast on toode mitme pressimise järel erilise lameda kujuga, mille tõttu saab seda hõlpsasti eristada muudest sama rühma hakkimata toorkuivatatud lihatoodetest.

3.8. Põllumajandustoote või toidu eripära (määruse (EÜ) nr 1216/2007 artikli 3 lõige 4)

Hakkimata sealihast tehtud toorkuivatatud lihatooted on Bulgaarias traditsioonilised. Need on tehtud sea sisefileest või kaelakarbonaadist. Toode „Role Trapezitsa” on üks sellistest Bulgaaria traditsioonilistest toodetest, mida on valmistatud rohkem kui 30 aastat.

Esimest korda standarditi retsept Bulgaaria riiklikus standardis BDS2984-75 – „Searulaad”, riiklik standardimiskomisjon, Sofia, 1975, millele järgnes standard BDS 2984-84 – „Role Trapezitsa”. Toote „Role Trapezitsa” tootmismeetodit on kirjeldatud kogumikus „Sbornik tehnologichni instruktsii za proizvodstvo ma mesni proizvedeniya” (Lihatoodete valmistamise juhendid), välja antud 1981, DSO Rodopa ja Lihatööstusinstituut. Kõnealust meetodit ja retsepti järgitakse tänapäevani.

Kõnealuste standardite kehtestamise peamine põhjus oli soov säilitada traditsioonilist retsepti ja ühtse reeglistiku abil tootmismeetodit ühtlustada, et tagada kuivatamisetapi jooksul korralik laagerdumine, mis on sedalaadi toote tootmise põhiline ja traditsiooniline nõue. Kõnealuse protsessi jooksul toimuvad toorlihas mikrobioloogilised, biokeemilised ja füüsikalis-keemilised muutused, mille tõttu on toode otsetarbitav ning omandanud iseloomulikud organoleptilised, toite- ja bioloogilised omadused. Selle protsessi ajal on olemasolev mikrofloora olulise tähtsusega. Oluline tingimus erilise mikrofloora looduslikuks valikuks on kuivatamisetapi ajal traditsiooniliste puidust paneelidega presside kasutamine. Pressimine ei ole oluline mitte üksnes lameda kuju saamiseks, vaid ka seepärast, et pressimine mõjutab laagerdumist ja kuivamist ning selliste omaduste moodustumist, mis määravad lõpptoote kvaliteedi. Pressimisega välditakse ka pealispinna kihtide ebaühtlast kuivamist ja toote keskosa kuivamise aeglustumist, mis mõjub kvaliteedile negatiivselt.

3.9. Eripära kontrollimise miinimumnõuded ja kord (komisjoni määruse (EÜ) nr 1216/2007 artikkel 4)

Töötlemise ajal ja järel kontrollitakse järgmist:

— kasutatud lihasegu vastavus spetsifikaadi punktis 3.6 esitatud nõuetele;

— liha ja soolamissegu suhte vastavus retseptile: mõõtmise ja lihaga segamise käigus kontrollitakse soolamissegu ning võrreldakse koostisaine- ja lisaainekoguste vastavust retseptile;

— kaelakarbonaadi lihatüki vormimise järgse soolamise ajal vastavus spetsifikaadi punktis 3.6 kirjeldatud tootmismeetodile;

— soolatud liha kesta toppimise ajal vastavus spetsifikaadi punktis 3.6 kirjeldatud tootmismeetodile;

— nõrutamise ja kuivatamise ajal toote visuaalse kontrollimise teel temperatuur ja niiskus;

— pärast kuivatamisprotsessi visuaalse kontrollimise teel vastavus nõuetele, milles käsitletakse välimust ja värvust;

— organoleptiliste analüüsidega lõpptoote vastavus nõuetele, milles käsitletakse punktis 3.5 kirjeldatud lõikepinda, konsistentsi, lõhna ja maitset;

— tunnustatud laborimeetodite abil vastavus punktis 3.5 nõutud füüsikalis-keemilistele näitajatele.

Eespool nimetatud näitajaid tuleb kontrollida vähemalt kord aastas. Konkreetses etapis rikkumiste avastamise korral kontrollitakse iga kuue kuu järel.

4. Tootetõendust kontrollivad ametiasutused või sertifitseerimisasutused

4.1. Nimi ja aadress

Nimi: Q Certificazioni S.r.l. Aadress: Villa Parigini, loc. Basciano 53035 Monteriggioni (SI) ITAALIA ul. Leonardo da Vinci 42a 4000 Plovdiv BULGAARIA Tel/faks: +359 32649228 Mobiiltel: +359 897901680 E-post office@qci.bg

☐ Riigiasutus ☒ Eraettevõte

4.2. Ametiasutuse või sertifitseerimisasutuse konkreetsed ülesanded

Punktis 4.1 osutatud kontrollimisasutus kontrollib toote vastavust kõigile spetsifikaadis sätestatud kriteeriumidele.

(1) ELT L 343, 14.12.2012, lk 1.

(2) ELT L 93, 31.3.2006, lk 1. Asendatud määrusega (EL) nr 1151/2012.